b'\n_START_ARTICLE_\nSinkinezija\n_START_SECTION_\nEtiologija in mehanizem delovanja\n_START_PARAGRAPH_\nNevron ima majhen potencial regeneracije. Ko se nevron med celjenjem napa\xc4\x8dno pove\xc5\xbee oziroma ko se dele\xc5\xbe vlaken (okoli 50\xc2\xa0%) pove\xc5\xbee z vlakni drugega nevrona, pride do t. i. fenomena miswiringa. Gre za nevronska omre\xc5\xbeja, ki so zmo\xc5\xbena producirati stranske poti in so nadomestitev za izgubljeno o\xc5\xbeiv\xc4\x8denje. To vodi do pomembnega obvoda signala in spremenjenega \xc5\xbeiv\xc4\x8dnega prevajanja (nevrokondukcije), spremenjene biosignalne orientacije, smeri in distribucije ter zato do napa\xc4\x8dnega prenosa informacije. V praksi to pomeni, da \xc5\xbeiv\xc4\x8dni kon\xc4\x8di\xc4\x8di namesto to\xc4\x8dno dolo\xc4\x8denih mi\xc5\xa1ic o\xc5\xbeiv\xc4\x8dujejo med drugim tudi druge,\xc2\xa0\xc2\xbbneprave\xc2\xab\xc2\xa0mi\xc5\xa1ice, ki jih v normalnih okoli\xc5\xa1\xc4\x8dinah ne bi o\xc5\xbeiv\xc4\x8devali. Rezultat je, da \xc5\xbeiv\xc4\x8dni kon\xc4\x8di\xc4\x8di prejmejo ukaz za hoten gib, prav tako pa isti ukaz te\xc4\x8de tudi po napa\xc4\x8dno vezanih nevronih, ki posledi\xc4\x8dno inducirajo nehotene gibe v drugih mi\xc5\xa1i\xc4\x8dnih skupinah._NEWLINE_Redko, kot npr. pri Kallmanovem sindromu ali Marcus-Gunnovem fenomenu, je sinkinezija podedovana in ne pridobljena. Ve\xc4\x8dina motori\xc4\x8dnih motenj se pojavi na obrazu in o\xc4\x8desnih mi\xc5\xa1icah, saj so prizadeti predvsem mo\xc5\xbeganski \xc5\xbeivci. Nastanejo pa lahko tudi drugod, vendar so redkej\xc5\xa1e; npr. bimanualna sinkinezija, kjer ena roka recipro\xc4\x8dno ponavlja gibe za drugo roko. Tako poznamo ve\xc4\x8d oblik sinkinezij.\n_START_SECTION_\nSinkinezije udov\n_START_PARAGRAPH_\nManj pogosto pa strokovnjaki navajajo pojav sinkinezije tudi na rokah in nogah. En primer je bil naveden pri bolniku s sumom na Creutzfeldt\xe2\x80\x93Jakobovo boleznijo, pri katerem se je sinkinezija pojavila homolateralno med izvr\xc5\xa1evajem giba na drugi strani telesa. Prav tako je pacient izvajal zrcalne gibe kontralateralno. Patofiziologija za to vrsto sinkinezije ni znana, mo\xc5\xbeen vzrok bi lahko bila disfunkcija sekundarnega motori\xc4\x8dnega nevrona in dorzalne premotori\xc4\x8dne skorje pri spongioformni degeneraciji sive substance._NEWLINE_Globalne sinkinezije ali motori\xc4\x8dna irradiacija je nehoten gib, ki nastane zaradi so\xc4\x8dasne aktivacije mi\xc5\xa1i\xc4\x8dne skupine ob hoteni aktivaciji nasprotnega uda. Elektromiografski (EMG) vzorci pri bolnikih, ki so preboleli mo\xc5\xbegansko kap, so strokovnjaki primerjali z zdravimi osebami, rezultati pa so pokazali, da se globalne sinkinezije pojavljajo pogosteje pri bolnikih po preboleli mo\xc5\xbeganski kapi, predvsem pa so prizadete upogibalke proksimalnega sklepa kontralateralno.\n_START_SECTION_\nZdravljenje sinkinezij\n_START_PARAGRAPH_\nZdravljenje sinkinezij je bilo do zdaj predvsem eksperimentalne narave, ve\xc4\x8dinoma pa so zaradi vi\xc5\xa1je prevalence v te raziskave zdravljenja vklju\xc4\x8devali facialne sinkinezije, zaradi \xc4\x8desar je na voljo tudi ve\xc4\x8d podatkov zdravljenja te vrste sinkinezij. Zdravljenje vklju\xc4\x8duje: operativno zdravljenje, ponovno u\xc4\x8denje uporabe facialnih mi\xc5\xa1ic (angl. retraining), biolo\xc5\xa1ko-in\xc5\xa1trumentalno povratno zvezo (angl. biofeedback), mimi\xc4\x8dno terapijo in botoks.\n_START_SECTION_\nOperativno zdravljenje\n_START_PARAGRAPH_\nNevroliza je kirur\xc5\xa1ki postopek zdravljenja sinkinezij. Je le za\xc4\x8dasno uspe\xc5\xa1en postopek laj\xc5\xa1anja simptomov, saj se le-ti kmalu ponovijo, ampak takrat v mnogo huj\xc5\xa1i obliki._NEWLINE_Miektomija je drug kirur\xc5\xa1ki na\xc4\x8din zdravljenja sinkinezije. Ima trajnej\xc5\xa1i u\xc4\x8dinek in mo\xc5\xbenost ponovitve simptomov je zelo majhna. Kljub temu ima poseg nekaj pooperativnih stranskih u\xc4\x8dinkov, kot so otekline (edemi), hematomi in purpure. Zaradi vseh stranskih u\xc4\x8dinkov oz. neu\xc4\x8dinkovitosti kirur\xc5\xa1ke obravnave na dalj\xc5\xa1i rok se ta invazivna terapija uporablja le redko. Uporablja se predvsem pri posameznikih, ki slabo ali pa sploh ne reagirajo na ostale, manj invazivne postopke laj\xc5\xa1anja simptomov.\n_START_SECTION_\nTrening obraznih mi\xc5\xa1ic\n_START_PARAGRAPH_\nJe u\xc4\x8dinkovita metoda pri 70\xc2\xa0% prizadetih in stopnja sinkinezije se o\xc4\x8ditno zmanj\xc5\xa1a po 7 mesecih. Gre za terapijo, ki temelji na ideji, da je funkcija nevronov dinami\xc4\x8dna. Pravi, da nevroni oz. njihovi izrastki rastejo ali se raz\xc5\xa1irjajo, \xc4\x8de dobivajo primeren dra\xc5\xbeljaj. Po drugi strani pa atrofirajo, \xc4\x8de ne prejemajo nobenih dra\xc5\xbeljajev. Da se sinkinezija omili na podlagi te ideje, paciente u\xc4\x8dijo tehnik, kako pove\xc4\x8dati frekvenco hotenih gibov in zmanj\xc5\xa1ati frekvenco nehotenih gibov. Kot primer lahko navedemo, \xc4\x8de pacientu nehoteno miga \xc4\x8deljust med me\xc5\xbeikanjem, ga nau\xc4\x8dimo, da hoteno ustavi \xc5\xbevekalne mi\xc5\xa1ice med samim me\xc5\xbeikanjem.\n_START_SECTION_\nBiolo\xc5\xa1ko-in\xc5\xa1trumentalna povratna zveza\n_START_PARAGRAPH_\nKer pacient nima proprioceptivne senzori\xc4\x8dne povratne zanke iz obraznih mi\xc5\xa1ic ali pa ta ne po\xc5\xa1ilja dovolj povratnih informacij o gibanju mo\xc5\xbeganom, prizadeti pogosto ne zazna nehotenih premikov na obrazu. Ta mehanizem obstaja tudi pri zdravih ljudeh. Pri tej terapiji gre za to, da ozavestimo pacienta o polo\xc5\xbeaju njegovih mi\xc5\xa1ic in njihovem premikanju, in da tako sam ob\xc4\x8duti lastne gibe. Za najbolj\xc5\xa1i rezultat zdravljenja se pogosto kombinirata terapija biolo\xc5\xa1ko-in\xc5\xa1trumentalne povratne zveze in trening obraznih mi\xc5\xa1ic. Obstajata dve obliki tega zdravljenja, in sicer elektromiografska biolo\xc5\xa1ko-in\xc5\xa1trumentalna povratna zveza, pri katerem gre za vizualne ali akusti\xc4\x8dne EMG-signale, ki indicirajo mo\xc4\x8d mi\xc5\xa1i\xc4\x8dne kontrakcije, pacient pa mora ob tem nadzirati nehotene gibe med izvajanjem hotenih gibov, ter zrcalna biolo\xc5\xa1ko-in\xc5\xa1trumentalna povratna zveza, ki je bolj osnovni na\xc4\x8din informiranja pacienta o njegovih ne\xc5\xbeelenih gibih.\n_START_SECTION_\nTerapija mimike\n_START_PARAGRAPH_\nSe je sprva uporabljala za terapijo facialne pareze, in sicer so se u\xc4\x8dinki kazali kot izbolj\xc5\xa1anje simetrije obraza. Kasneje se je izkazalo, da olaj\xc5\xa1a simptome sinkinezije za obdobje enega leta, kar je v primerjavi s kirur\xc5\xa1kimi postopki dolgotrajnej\xc5\xa1e in manj invazivno. Namen te terapije je, da je pacient zmo\xc5\xbeen zavestno vzpostaviti povezavo med uporabo obraznih mi\xc5\xa1ic in ekspresivnim \xc4\x8dustvovanjem. \xc5\xbdelimo torej, da pacient pridobi mo\xc4\x8d v obraznih mi\xc5\xa1icah. K terapiji sodijo: masa\xc5\xbea obraza, aktivne vaje mi\xc5\xa1ic, raztezne vaje mimi\xc4\x8dnih mi\xc5\xa1ic, vaje koordinacije obeh polovic obraza ipd.\n_START_SECTION_\nBotoks\n_START_PARAGRAPH_\nJe sredstvo, ki se \xc5\xa1ele od pred kratkim uporablja za zdravljenje sinkinezij. Je toksin bakterije C. botulinum in prepre\xc4\x8duje zlivanje presinapti\xc4\x8dnih me\xc5\xa1i\xc4\x8dkov s presinapti\xc4\x8dno \xc5\xa1pranjo, zaradi \xc4\x8desar pacient dolo\xc4\x8denega giba ne more izvesti. Sprva so ga uporabljali za uti\xc5\xa1anje hiperkinezij po omrtvelosti obraznega \xc5\xbeivca, kasneje pa se je raz\xc5\xa1irila uporaba tudi za stanja po omrtvelosti obraznega \xc5\xbeivca, za laj\xc5\xa1anje simptomov sinkinezij in posledi\xc4\x8dno zmanj\xc5\xa1anje oz. odstranitev obsega ne\xc5\xbeelenih gibov. Simptomi so po aplikaciji botoksa izginili v dveh do treh dneh. Ker pa ima botoks kratko obdobje u\xc4\x8dinkovanja, morajo pacienti prejeti terapijo z botoksom na vsake 3 mesece. Znani so pa tudi primeri, pri katerih so sinkinezije izginile po aplikacije treh odmerkov botoksa. \xc5\xa0e ena vrsta sinkinezij, ki se odli\xc4\x8dno odziva na zdravljenje, je sindrom hiperlakrimacije med hranjenjem ali bolj znan kot fenomen krokodiljih solz. Pri tem se botoks injicira direktno v solzno \xc5\xbelezo.'